Penny Penates

**«Էժանագին պենատներ»** (), 1840 թվականի հուլիսի 14-ին Լոնդոնի Ֆուլեմ շրջանից անգլիացի գրող և զավեշտաբան Թեոդոր Հուկին հասցեագրված և, ամենայն հավանականությամբ, իր իսկ կողմից ուղարկված փոստային բացիկ։ Տարածված վարկածի համաձայն՝ հենց Թեոդոր Հուկն է եղել փոստային բացիկի նկարիչը և ուղարկողը։ Ձեռագործ բացիկի վրա պատկերված են փոստային բաժանմունքի ծառայողներ, որոնք նստած են հսկայական թանաքամանի շուրջը։

Բացիկը հայտնաբերվել է 2001 թվականին ֆիլատելիստական ընկերության դիլերի կողմից, երբ նա ուսումնասիրում էր փոստային նամակաանիշների հավաքածուն և ստացավ Բրիտանական ֆիլատելիստական ասոցիացիայի փորձագիտական հանձնաժողովի հաստատումն առ այն, որ այդ բացիկն աշխարհում ամենահին ինքնագիր բացիկն է։ Այն համարվում է նաև փոստային բացիկի վրա՝ «սև պեննի» մակնշման օգտագործմամբ պահպանված միակ փոստային նամականիշը։ 

Փոստային բացիկը վաճառվել է 2002 թվականին՝ աճուրդի ժամանակ, և այն գնահատվել է 31 750 ֆունտ ստեռլինգ (44 300 ԱՄՆ դոլար), ինչն էլ համարվում է փոստային բացիկի համար երբևէ վճարված ամենամեծ գումարը։

## Դիզայն
մինի|left|350px|Բացիկի դիմերեսի պատկերը
Բացիկը պատրաստված է բարակ ստվարաթղթից։ Բացիկի դիմերեսին ջրաներկով արված նկարը պատկերում է փոստային բաժանմունքի մի քանի ծառայողների, որոնց ձեռքերին կան փետրավոր գրիչներ, ծառայողները նստած են հսկայական թանաքամանի շուրջը, որի վրա մակագրված է «Ծառայողական»։ Գրասենյակային ծառայողները հաշվապահական գրքերում հաշվում են նամակագրությունների արդյունքում փոստային հավաքագրումները, որոնք փոխանցվել են փոստային բաժանմունքների միջոցով։ Դարձերեսին առկա է Ֆուլեմի կնիքի դրոշմահետքը, «սև պեննի» փոստային նամականիշը սոսնձված է վերևի աջ անկյունում՝ որպես փոստային վճարի նշան։ Փոստային շրջանաձև կնիքի վրա գրառված է ամսաթիվը՝ 1840 թվականի հուլիսի 14։

Հին հռոմեական կրոնում պենատները եղել են պահապան աստվածություններ և տան օջախի հովանավորներ։ Թեոդոր Հուկը ձեռագործ տարբերակով պատրաստել է փոստային բաժանմունքի աշխատակիցների ծաղրանկարը՝ որպես փոստային կապի «պահապանների»։ Բացիկի գաղափարը մտածված էր որպես զավեշտալի խաղարկում։

## Պատմություն
Փոստային բացիկը 1840 թվականի հուլիսի 14-ին Լոնդոնից ուղարկվել է Ֆուլեմ։ Սա համաշխարհային փոստային նամականիշների պատմության մեջ միակ հայտնի դեպքն է, երբ բացիկի վրա օգտագործվել է «սև պեննի», որը սովորաբար օգտագործվում էր միայն նամակների առաքման համար։
մինի| 1840 թվականի հուլիսի 14-ի՝ Ֆուլեմի կնիքի դրոշմահետքի դարձերեսը

Բրիտանական ֆիլատելիստական ասոցիացիայի փորձագիտական հանձնաժողովը հաստատել է, որ փոստային բացիկը հանդիսանում է բնօրինակը և ամենահին փոստային բացիկն աշխարհում։ Այն 2002 թվականի մարտին վաճառվել է աճուրդում 31 750 ֆունտ ստեռլինգով (44 300 ԱՄՆ դոլար)։ Փոստի պատմության մասնագետ Թեդ Փրաուդն ասել է, որ դա եղել է ամենաբարձր գինը, որը երբևէ վճարվել է փոստային բացիկի համար։ Աճուրդում հաղթող ճանաչված հայտը ներկայացվել էր Ռիգայից՝ փոստային բացիկների հավաքածու ունեցող լատվիացու։

## Նշանակություն
2001 թվականին մի փորձագետ այս բացիկը հայտնաբերել է փոստային դրոշմանիշների հավաքածուի մեջ, ինչից հետո հավաքելով և ի մի բերելով փոստային պատմությանը վերաբերող պատմական իրադարձությունները՝ հասկացել է, որ այն պատրաստվել և ուղարկվել է Թեոդոր Հուկի փոստի միջոցով։ Մինչ այդ կարծում էին, որ բացիկի կոնցեպցիան հորինվել է ԱՄՆ-ում, Գերմանիայում կամ Ավստրիայում։ XX դարի բացիկների կոլեկցիոներները համարում էին, որ բացիկները պատրաստվել են 1860-ական թվականներին։ Ձեռագործ փոստային բացիկը, որը դրանից 20 տարի առաջ էր ուղարկվել լոնդոնյան փոստի միջոցով, այլ բանի մասին է խոսում։

## Ծանոթագրություններ

## Գրականություն
* 
* 
* 
* 
* 

Կատեգորիա:Նամականիշներ
Կատեգորիա:Փոստ
Կատեգորիա:Փոստային նամականիշեր